SKRIFTLIG FORESPØRGSEL P-2078/01

af Pat Gallagher (UEN) til Kommissionen

(3. juli 2001)

Om: Delfinbifangster

Ifølge et nyligt BBC-program om delfinbifangster er der i indeværende år sket en stigning på 66 % i antallet af indberettede delfin-strandinger. Det understregedes i programmet, at noget tyder på, at der måske er fare for, at almindelige delfiner vil uddø som et direkte resultat af partrawling.

Ligger Kommissionen inde med materiale, der støtter disse påstande, og hvilke foranstaltninger ville den i bekræftende fald overveje at træffe til afhjælpning af dette problem? Er Kommissionen klar over, at partrawling allerede er forbudt i visse stater, og har den overvejet at foreslå et sådant forbud i forbindelse med integrationen af miljøhensyn i den fælles fiskeripolitik?

Svar afgivet på Kommissionens vegne af Franz Fischler

(4. september 2001)

Kommissionen som sådan laver ikke selv statistikker på dette område og kan derfor ikke vurdere, hvor pålidelige og nøjagtige de statistikker er, som BBC har fremlagt. Det er medlemsstaternes ansvar at overvåge utilsigtet fangst af hvaler og at håndhæve de gældende EU-bestemmelser(1).

Kommissionen ved desuden ikke, hvilke kriterier der anvendes, når man fastslår dødsårsagen hos strandede dyr, og derfor heller ikke, om stigningen i antallet af strandede delfiner kan tilskrives fiskeri, navnlig partrawling.

Kommissionen er på det rene med, at de fleste undersøgelser af mindre hvalers bevarelsestilstand viser, at der er risiko for, at bifangsterne af visse arter er ved at blive så store, at nogle hvalpopulationers bæredygtighed kan komme i fare (uden at der dog ligefrem er risiko for udryddelse). Det er endnu for tidligt til, at der kan sættes nøjagtige tal på, i hvilket omfang de enkelte fangstmetoder bidrager til dette problem, og hvor stort problemet egentlig er.

Ikke desto mindre har Kommissionen støttet de fleste af de videnskabelige undersøgelser af dette problem. Af den seneste undersøgelse af utilsigtet fangst af hvaler i pelagisk trawl i det nordøstlige Atlanterhav, der blev offentliggjort i Fisheries Research 41(3), fremgår det, at utilsigtet fangst af havpattedyr ved trawlfiskeri sjældent forekommer.

Der findes i dag kun få teorier om, hvordan det går til, at der optræder hvaler i bifangster ved trawlfiskeri, og derfor kun få forslag til, hvordan man kan reducere dette fænomen. Der kan ydes EU-støtte til forskningsforslag vedrørende hvaler som led i 5. rammeprogram for forskning, både under nøgleaktion 5 i programmet for livskvalitet, og under nøgleaktion 3, bæredygtige marine økosystemer, i programmet for energi, miljø og bæredygtig udvikling.

Kommissionen har for øjeblikket ingen planer om at forbyde partrawling, fordi der er så mange forskellige specifikationer både med hensyn til redskaber og selve fiskeriet (såsom dybde, hastighed, tid på døgnet, træklængde, årstid, område, indhalingshastighed, ombordhaling af net osv.), der kan have indflydelse på delfindødeligheden. Det ville ikke på nuværende tidspunkt være berettiget at indføre et fuldstændigt forbud mod denne fangstmetode.

Kommissionen er dog parat til at overveje alle fornødne foranstaltninger, der kan reducere antallet af hvaler, der utilsigtet mister livet på grund af fiskeri, og om muligt fuldstændigt forhindre, at hvaler ender deres dage på denne måde. Med henblik herpå vil Generaldirektoratet for Fiskeri i samarbejde med Generaldirektoratet for Miljø arrangere et møde med en undergruppe af Den Videnskabelige, Tekniske og Økonomiske Komité for Fiskeri i slutningen af 2001 for at få et aktuelt overblik over det foreliggende videnskabelige materiale og for at finde en løsning på problemet.

(1) Rådets direktiv 92/43/EØF af 21. maj 1992 om bevaring af naturtyper samt vilde dyr og planter, EFT L 206 af 22.7.1992.